<classify> RAIS John Magufuli amewaagiza viongozi na watendaji wa serikali kuacha vitendo vya kuwakatisha tamaa wafanyabiashara na wawekezaji mbalimbali nchini. Agizo hilo alilitoa juzi wakati Rais Magufuli alipoku akifungua kiwanda cha kusaga unga wa mahindi na ngano cha 21st Century Food and Packaging, mali ya MeTL kilichopo Kurasini, Dar es Salaam. Rais Magufuli alisema Serikali ya Awamu ya Tano inawahitaji wafanyabiashara na wawekezaji kwa kuwa inatambua umuhimu wao katika kuendesha uchumi. Hivyo aliagiza viongozi na watendaji wa wizara, idara na taasisi mbali mbali za umma kujenga mazingira wezeshi ikiwamo kuondoa vikwazo na ucheleweshaji wakati wa mchakato kwa mwekezaji anayetaka kuwekeza. Nchi yetu inazalisha bidhaa nyingi, hatuna sababu ya kuagiza vyakula kutoka nje ya nchi, tunayo maeneo makubwa ya kuzalisha mazao mbali mbali, tunayo bahari, maziwa na mito inayozalisha samaki, tunayo mifugo mingi, kwa nini tuagize samaki kutoka nje ya nchi? Kwa nini tuagize nyama? Nakuagiza Mhe. Waziri wa Biashara na Viwanda ukiona kuna mtendaji yeyote huko wizarani anakwamisha wawekezaji, muondoe mara moja, aliagiza Rais Magufuli. Alimpongeza Mtendaji Mkuu wa MeTL, Mohamed Dewji kwa uwekezaji wa viwanda alioufanya nchini na amemtaka aendelee kuwashawishi wafanyabiashara wengine wa ndani na nje ya nchi kuja kuwekeza Tanzania kwa kuwa mazingira ya uwekezaji na biashara ni mazuri.Rais Magufuli alieleza baadhi ya hatua zilizochukuliwa na serikali kuboresha mazingira ya uwekezaji kuwa ni pamoja na kuongeza uzalishaji wa umeme ukiwemo mradi mkubwa wa kufua umeme katika mto Rufiji ambao utapunguza bei ya umeme, kufuta kodi 54 kwa wawekezaji, kuboresha miundombinu ya usafirishaji ikiwemo barabara, reli, viwanja vya ndege, kununua ndege, meli na kudhibiti rushwa. Akizungumzia upanuzi wa biashara zake na uwekezaji, MO alisema anakusudia kuwekeza Sh bilioni 520 katika ujenzi wa viwanda, Sh bilioni 860 katika nyanja za mawasiliano, mafuta na miundombinu ifikapo mwaka 2025, na hivyo kuongeza ajira kutoka 30,000 za hivi sasa hadi 100,000. Mapema katika taarifa yake, Dewji alisema MeTL yenye jumla ya viwanda 40 inaridhishwa na hatua zinazochukuliwa na serikali katika kuboresha biashara na kutokana na hilo inakusudia kuwekeza Sh bilioni 520 katika ujenzi wa viwanda, Sh bilioni 860 katika nyanja za mawasiliano, mafuta na miundombinu ifikapo mwaka 2025, na hivyo kuongeza ajira kutoka 30,000 za hivi sasa hadi 100,000. Mo alisema kiwanda hicho cha kusaga unga wa mahindi na ngano kina uwezo wa kusaga tani 300 za mahindi na tani 1,240 za ngano kwa siku na kina mitambo ya kupokea tani 600 za nafaka kwa saa na maghala ya kuhifadhi tani 50,000 za nafaka. Uwekezaji wake umegharimu Sh bilioni 105. Alisema MeTL pia imewekeza kiwanda cha kusaga mahindi Songea mkoani Ruvuma chenye uwezo wa kusaga tani 100 kwa siku na hivyo kuiwezesha kununua tani 140,000 za mahindi kwa kwa mwaka kutoka kwa wakulima.Mo alimpongeza Rais Magufuli kwa juhudi zake za kujenga uchumi katika kipindi kifupi na amekiri kuwa Baadhi yetu tumekuelewa mapema sana, tuna uhakika kabisa wale wasiokuelewa sasa watakuelewa baadaye, wasioelewa lengo wataeleweshwa na matokeo ambayo tunaamini hayapo mbali. Waziri wa Viwanda na Biashara, Innocent Bashungwa amewahakikishia wafanyabiashara na wawekezaji kuwa wizara yake ipo tayari wakati wote kuwasaidia ikiwa ni pamoja na kusimamia utekelezaji wa Mpango wa Kuboresha Mazingira ya Biashara na Uwekezaji Tanzania.  <topic>: KITAIFA 